ORDE do 3 de agosto de 2010 pola que se clasifica de interese laboral, social e de cooperación para o desenvolvemento a Fundación Solidariedade Sindical Galega-Solga.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/08/2010

Examinado o expediente de solicitude de clasificación da Fundación Solidariedade Sindical Galega-Solga, con domicilio na rúa Miguel F. Caaveiro, número 10, de Santiago de Compostela (A Coruña).
Feitos:
1. Jesus Ramón González Boán, vogal do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Solidariedade Sindical Galega-Solga foi constituída en escritura pública outorgada en Vigo, o 8 de xaneiro de 2010, ante o notario César Cunqueiro González Seco, co número de protocolo 58, pola Confederación Intersindical Galega, representada por Xesús Eladio Seixo Fernández.
A devandita escritura foi rectificada por outra escritura pública outorgada en Vigo, o 28 de xuño de 2010, ante o mesmo notario, co número de protocolo 2.647.
3. Segundo consta no artigo 3 dos seus estatutos, a fundación ten por obxecto contribuír ao desenvolvemento dos países mais empobrecidos e, en particular:
a) Colaborar na consolidación das estruturas organizativas dos traballadores e traballadoras en países en vías de desenvolvemento, con atención preferente a Europa Oriental, Latinoamérica, aos países lusófonos de África e Asia, ao mundo árabe e a todos aqueles países que tiveron ou teñen con Galiza especiais relacións de carácter histórico, social, económico,cultural ou migratorio.
b) Fortalecer as estruturas sindicais dos países en vías de desenvolvemento, con atención especial á dotación de medios materiais e ás novas tecnoloxías; a capacitación técnica, sindical e profesional, ao fortalecemento institucional e organizativo e ao impulso dos seus medios de comunicación e centros de formación.
c) Apoiar as iniciativas, preferentemente sindicais, dos países en desenvolvemento tendentes á creación de emprego e renda, erradicación do traballo infantil e do traballo en réxime de escravitude, aumento de cohesión social, eliminación das desigualdades económicas, empoderamento e desaparición da opresión de xénero, respecto polos dereitos humanos, eliminación da marxinación social e cultural e da explotación laboral.
d) Responder ás peticións de axuda humanitaria e de emerxencia por parte das organizacións das traballadoras e traballadores en casos de catástrofe.
e) Promover a sustentabilidade ambiental por medio das enerxías renovábeis realizando actividades de divulgación, implementación e capacitación na sociedade, con atención particular aos traballadores e traballadoras e ás súas organizacións sindicais nos países en desenvolvemento.
f) Potenciar os recursos humanos dos países en desenvolvemento, reforzar as súas estruturas produtivas e favorecer o desenvolvemento non dependente.
g) Fomentar un comercio internacional non discriminatorio, xusto e solidario, en beneficio dos países con economías estruturalmente máis débiles.
h) Educar e sensibilizar a sociedade galega e particularmente os traballadores e traballadoras nos temas da cooperación para o desenvolvemento.
i) Impulsar a participación cidadá nas accións de cooperación para o desenvolvemento, promovendo e/ou apoiando iniciativas a prol dun maior compromiso social cos pobos dos países en desenvolvemento.
j) Servir de canle das actividades de cooperación para o desenvolvemento dos traballadores e traballadoras de Galiza.
4. O padroado inicial da Fundación está formado por Xesús Eladio Seixo Fernández, como presidente; Xacobe Rodríguez Rivas, como secretario; e Jesús Ramón González Boán, María del Carmen Fouces Díaz, Antón Francisco Casal Díaz e Robert Neal Baxter como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese laboral, social e de cooperación para o desenvolvemento da Fundación Solidariedade Sindical Galega-Solga, con base nas materias que constitúen o seu obxecto fundacional.
6. Na escritura de constitución consta a identidade dos fundadores, a dotación inicial, os estatutos e a identificación dos membros do padroado.
7. De conformidade co artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e segundo proposta da comisión de secretarios, procede a súa clasificación como de interese laboral, social e de cooperación para o desenvolvemento e a súa adscrición á Consellería de Presidencia, Administracións Públicas e Xustiza.
Consideracións legais:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía de Galicia establece competencia exclusiva sobre o réxime das fundacións de interese galego.
2. A escritura de constitución da fundación contén os datos exixidos na Lei 12/2006, do 1 de decembro, de fundacións de interese galego.
3. Segundo establece o artigo 7 do Decreto 15/2009, do 21 de xaneiro, polo que se aproba o Regulamento do rexistro de fundacións de interese galego, correspóndelle á consellería de Presidencia, Administracións Públicas e Xustiza a clasificación da fundación e a adscrición á consellería correspondente, que exercerá as funcións de protectorado.
De conformidade co exposto, e considerando que se cumpren as condicións establecidas pola normativa vixente en materia de fundacións de interese galego, de acordo coa proposta realizada pola Comisión de Secretarios Xerais na súa reunión do día 26 de xullo de 2010,
DISPOÑO:
Clasificar de interese laboral, social e de cooperación para o desenvolvemento a Fundación Solidariedade Sindical Galega-Solga, adscribíndoa ao protectorado da Consellería de Presidencia, Administracións Públicas e Xustiza.
Contra esta orde, que pon fin á vía administrativa, pode interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, ou con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 3 de agosto de 2010.
Alfonso Rueda Valenzuela
Conselleiro de Presidencia, Administracións Públicas e Xustiza